b'\n_START_ARTICLE_\nTipsbladet\n_START_PARAGRAPH_\nTipsbladet (tidligere Fodboldmagasinet TIPS-bladet) er et dansk fodboldmagasin, som udkommer to gange ugentlig med nyheder, reportager, interviews og analyser prim\xc3\xa6rt omhandlende dansk samt international fodbold suppleret med korte artikler om andre sportsgrene (bl.a. NFL og poker). _NEWLINE_Avisen udkommer i to udgaver som henholdsvis "Tipsbladet Update" (tirsdag) med et l\xc3\xa6sertal p\xc3\xa5 godt 61.000 (1. halv\xc3\xa5r 2008) og "Tipsbladet Indsigt" (fredag) med et l\xc3\xa6sertal p\xc3\xa5 godt 74.000 (1. halv\xc3\xa5r 2008). Oplaget for "Tipsbladet Indsigt" l\xc3\xa5 i 1. halv\xc3\xa5r 2008 p\xc3\xa5 9.845 eksemplarer. "Tipsbladet Update" fokuserer p\xc3\xa5 at give l\xc3\xa6serne en status p\xc3\xa5 de seneste og kommende kampe med dertilh\xc3\xb8rende analyser, mens "Tipsbladet Indsigt" har interviews, reportager og analyser op til weekendens kampe._NEWLINE_Tipsbladet udgiver ogs\xc3\xa5 en r\xc3\xa6kke magasiner om fodbold (Champions League og \xc3\xa5rbogen Fodbold), Formel 1, Tour de France og NFL.\n_START_SECTION_\nAvisens historie\n_START_PARAGRAPH_\nTipsbladet blev grundlagt i 1948 af \xc3\xa5rhusiansk-f\xc3\xb8dte Elwin Hansen, et halvt \xc3\xa5r f\xc3\xb8r Dansk Tipstjeneste (nu Danske Spil) blev stiftet og tipningen indf\xc3\xb8rt i Danmark, og skulle informere tipperne om tipssystemer og levere fodboldrelaterede nyheder. Dette g\xc3\xb8r avisen til nordens \xc3\xa6ldste fodboldmagasin og som i l\xc3\xb8bet af Elwin Hansens tredive \xc3\xa5r som chefredakt\xc3\xb8r udviklede sig til Nordens st\xc3\xb8rste og Europas n\xc3\xa6stst\xc3\xb8rtste tipsblad p\xc3\xa5 trods af 10-11 konkurrende danske tipsblade._NEWLINE_Grundl\xc3\xa6gger og ansvarshavende chefredakt\xc3\xb8r Elwin Hansen havde eneret p\xc3\xa5 en r\xc3\xa6kke tipssystemer i Danmark og man var i mange \xc3\xa5r s\xc3\xa5ledes t\xc3\xa6t knyttet til fodboldtipningen og man havde et fast ugeligt indslag i fjernsynet i pauserne under TV-transmissionerne af engelske tipskampe med pr\xc3\xa6sentation af tipssystemer med udskrivningsn\xc3\xb8gle og garantitabel lavet af forskellige konstrukt\xc3\xb8rer, som dog nu er erstattet af gambling hos bookmakere \xe2\x80\x93 herunder Danske Spil._NEWLINE_Tipsbladet blev startet i K\xc3\xb8benhavn, men eftersom det blev trykt p\xc3\xa5 Sydfyn af Svendborg Avis A/S, flyttede man redaktionslokalerne til Svendborg. Bladet udkom i de f\xc3\xb8rste mange \xc3\xa5r kun i en fredagsudgave (senere blev udgivelsesdagen \xc3\xa6ndret til torsdag), men med Dansk Tipstjenestes introduktion af "Den Lange" i 1994, besluttede man sig ogs\xc3\xa5 for at levere en fast udgave om tirsdagen under navnet "Spil Op", som efter en periode under navnet "Gambleren" i dag g\xc3\xa5r under navnet "Spil&Resultater". Begge ugentlige udgaver af Tipsbladet har sektionen "Spil&Resultater", der med sine 12 sider giver l\xc3\xa6serne et overblik over de aktuelle spil, odds, resultater og statistik._NEWLINE_Efter redaktionen i en \xc3\xa5rr\xc3\xa6kke var lokaliseret i Hellerup, rykkede man i 1964 til en g\xc3\xa5rd p\xc3\xa5 Helleg\xc3\xa5rdsvej i Svendborg, som fik navnet "Tipsg\xc3\xa5rden". I 1973 flyttede Tipsbladet til Helsing\xc3\xb8r og derfra til \xc3\x85lsg\xc3\xa5rde i Nordsj\xc3\xa6lland i 1982. I 2005 rykkede bladet til nye lokaler i centrum af K\xc3\xb8benhavn._NEWLINE_I sommeren 2003 sluttede Tipsbladet sig til den europ\xc3\xa6iske gruppe af fodboldmedier, European Sports Magazines (ESM), der er mest kendt for gruppens f\xc3\xa6lles m\xc3\xa5nedlige og \xc3\xa5rlige k\xc3\xa5ringer af henholdsvis "Team of the Month" og "Team of the Year". Tipsbladet var i mange \xc3\xa5r kendt for sin faste klummeskribent Tavse Tipper Thomsen, der huserede i spalterne fra 1982. Han afgik ved d\xc3\xb8den i 2006._NEWLINE_Elwin Hansen solgte i 1974 Tipsbladet til Det Berlingske Hus, men forblev bladets ansvarshavende chefredakt\xc3\xb8r indtil kort f\xc3\xb8r sin d\xc3\xb8d i 1978. Chefredakt\xc3\xb8r Carsten Andreasen k\xc3\xb8bte i 2005 halvdelen af Tipsbladet og blev administrerende direkt\xc3\xb8r. I 2007 blev selskabet bag Tipsbladet overtaget af de tidligere ejere af fodboldmagasinet Forza, der lukkede i december 2006. Ejerkredsen t\xc3\xa6ller bl.a. Henrik Stegger Nielsen, Reacto samt Jimmy B\xc3\xb8jgaard. Avisen blev i august 2008 relanceret i et nyt design, de to ugentlige udgaver skiftede navn fra "Midtuge" og "Weekend" til "Update" og "Indsigt", og samtidig blev stavem\xc3\xa5den \xc3\xa6ndret fra TIPS-bladet til Tipsbladet. Tipsbladet er samtidig blevet udvidet med en digital udgave, der fungerer som en selvst\xc3\xa6ndig online version. I sommeren 2011 blev udgivelsen af tirsdagsudgaven indstillet._NEWLINE_I oktober 2012 indgik Tipsbladet og Ekstra Bladet et distributionssamarbejde, hvilket bet\xc3\xb8d at Tipsbladet fremover kun udkommer via Ekstra Bladets fredagsudgave; det betyder en markant for\xc3\xb8gelse af oplaget, idet alle l\xc3\xb8ssalgsk\xc3\xb8bere og abonnenter p\xc3\xa5 Ekstra Bladet fremover modtager Tipsbladet om fredagen. I juni 2013 solgte selskabet bag Tipsbladet den trykte avis fra, og den grafiske virksomhed GB Grafisk ApS blev ny ejer af fredagsudgaven, som fortsat udkommer under navnet Tipsbladet. _NEWLINE_TB Medier ApS, der ejer varem\xc3\xa6rket Tipsbladet, driver i dag tipsbladet.dk og de to fodboldapps "Tipsbladet" og "Tjekfodbold" samt udgiver en r\xc3\xa6kke specialmagasiner (om cykelsport, Formel 1 og fodbold).'